રેલી અટકાવવા આવેલાં પોલીસ અધિકારી સાથે ઉગ્ર દલીલો થઇ હતી. ત્યારબાદ ત્યાં એકત્ર થયેલાં નાગરિકોએ રેલી ના યોજવા દો તો કંઇ નહીં મહાલક્ષ્મી ચાર રસ્તા જઇ માનવ સાંકળનો કાર્યક્રમ યોજીએ તેવી વાત કરતાં પોલીસે કોઇ જ કાર્યક્રમ કરી શકાશે નહીં તેમ સ્પષ્ટ જણાવી દેતાં વાતાવરણમાં ઉશ્કેરાટ ફેલાઇ ગયો હતો અને છેવટે પોલીસે ૩૯ જણાની અટકાયત કરી પાલડી પોલીસ સ્ટેશન લઇ ગઇ હતી. જેની જાણ પાલડી-વાસણા વિસ્તારમાં આગની જેમ ફેલાઇ જતાં મોટી સંખ્યામાં લોકો પોલીસ સ્ટેશન બહાર એકઠા થયાં હતા. પીટી ઠક્કર કોલેજ આગળ તેમજ પાલડી પોલીસ સ્ટેશન આગળ એકઠા થયેલાં ટોળામાં એવી ઉગ્ર ચર્ચા ચાલી હતી કે, મૌન રેલીને ગાંધીનગરની સૂચનાથી અટકાવવામાં આવી છે, આપણી સરકાર હોવા છતાં શાંત રેલીને મંજૂરી કેમ ના મળી તેવા અનેક પ્રકારનાં સવાલો અને આક્ષેપો ટોળામાં થયા હતા.